作者:劉商
標題:哭韓淮端公兼上崔中丞
內容:堅貞與和璧，利用歸幹將。金玉徒自寶，高賢無比方。挺生巖松姿，孤直淩雪霜。亭亭結清陰，不競桃李芳。讀書哂霸業，翊贊思皇王。千載有疑議，一言能否臧。儒風久淪弊，顏閔壽不長。邦國豈殄瘁，斯人今又亡。別離長春草，存沒隔楚鄉。聞問尚書慟，淚凝向日黃。奄忽薤露晞，杳冥泉夜長。賢愚自修短，天色空蒼蒼。銘旌斂歸魂，荊棘生路傍。門柳日蕭索，繐帷掩空堂。燈孤晦處明，高節歿後彰。芳蘭已灰燼，幕府留餘香。常愛獨坐尊，繡衣如雁行。至今虛左位，言發淚沾裳。